CPALL บวกแรง! คาดนักลงทุนคลายกังวลหลังปฏิเสธข่าวเข้าลงทุนตปท.
CPALL บวกแรงเกิน 4 % คาดนักลงทุนคลายกังวลหลังปฏิเสธข่าวเข้าลงทุนในโปแลนด์ ล่าสุด ณ เวลา 10.14 น. อยู่ที่ 61.25 บาท บวก 2.50 บาท หรือ 4.26% สูงสุด 61.75 บาท ต่ำสุด 61.00 บาท ด้วยมูลค่าซื้อขาย 1.43 พันล้านบาท
26 ม.ค. 2560

ผู้สื่อข่าวรายงานว่าราคาหุ้นบริษัท ซีพี ออลล์ จำกัด (มหาชน) หรือ CPALL ล่าสุด ณ เวลา 10.14 น. อยู่ที่ 61.25 บาท บวก 2.50 บาท หรือ 4.26% สูงสุด 61.75บาท ต่ำสุด 61.00 บาท ด้วยมูลค่าซื้อขาย 1.43 พันล้านบาท ขณะที่ดัชนีตลาดหุ้นไทยโดยรวมบวก 0.66%
 
โดย บล.ทรีนีตี้ ระบุในบทวิเคราะห์แนะนำซื้อ CPALL ให้ราคาเป้าหมาย 71 บาท/หุ้น โดยสืบเนื่องจากข่าวตามสื่อต่างประเทศ ทีมีการรายงานว่า CPALL เป็นหนึ่งในผู้ที่สนใจเข้าซื้อกิจการผู้ประกอบธุรกิจค้าปลีกในประเทศโปแลนด์นั้น ล่าสุดบริษัท ขอแจ้งว่าข่าวดังกล่าวมีความคลาดเคลื่อนไม่ตรงกับข้อเท็จจริง บริษัทไม่ได้เป็นผู้เข้าร่วมการประมูลแต่อย่างใด
ทั้งนี้จึงมองว่าข่าวนี้จะส่งผลดีต่อราคาหุ้น CPALL เนื่องจากในระยะที่มีข่าวลือดังกล่าวที่ว่า CPALL เป็นหนึ่งในผู้เข้าประมูล Zabkha ธุรกิจค้าปลีกในโปแลนด์ มูลค่าประมาณ 56,000 บาท ราคาหุ้นก็ได้ปรับตัวลดลง ซึ่งคาดว่ามาจากความกังวลของนักลงทุนในเรื่องของแหล่งเงินทุนที่จะเอามาซื้อกิจการเพิ่มที่จะทำให้สัดส่วนของหนี้สินต่อทุนเกินระดับ Debt Covenant ที่อยู่ที่ 2.5 เท่าในปี 2560 และจะลดลงเหลือ 2.0 เท่าในปี 2561
ส่วน บล.เคจีไอ(ประเทศไทย) ระบุในบทวิเคราะห์ให้ราคาเป้าพื้นฐาน CPALL ที่ 77 บาท โดยวานนี้บริษัทชี้แจงปฏิเสธข่าวลือการลงทุนในต่างประเทศ (ธุรกิจค้าปลีกที่ประเทศโปแลนด์)
ทั้งนี้ประเด็นข่าวลือดังกล่าวกดดันราคาหุ้น CPALL ในช่วงที่ผ่านมา ดังนั้นกรณีที่ทางบริษัทแจ้งปฏิเสธข่าวดังกล่าว ทำให้มีโอกาสที่จะรีบาวด์ โดยประเมินแนวรับ 58.25 บาท แนวต้าน 60.25 บาท และถัดไปที่ 62 บาท (Stop loss 58 บาท) ส่วนในเชิงพื้นฐานไม่เปลี่ยนแปลง ยังคงประเมินแนวโน้มการบริโภคในประเทศปีนี้จะขยายตัวตามการฟื้นตัวของเศรษฐกิจไทย